钦定古今图书集成/明伦汇编/氏族典/第384卷 > 李浑
## 钦定古今图书集成/明伦汇编/氏族典/第384卷 > 李浑

按《隋书李穆传》：“浑字金才，穆第十子也。起家周左侍
上士。尉迥反于邺时，穆在并州，高祖遣浑乘驿往布
腹心。穆遽令浑入京，奉熨斗于高祖曰：‘愿执威柄以
慰安天下’。高祖大悦，以功授上仪同三司，封安武郡
公。开皇初，进授象城府骠骑将军。仁寿元年，从杨素
破突厥于纳远川，进位大将军，领太子宗卫率。初，穆”
孙筠卒，高祖议立嗣。浑谓其妻兄宇文述曰：“若得袭
封，当以国赋之半，每岁奉公。”述因入白皇太子，竟奏
高祖，封浑为申国公，以奉穆嗣。大业九年，迁右骁卫
大将军。二岁之后，不以俸物与述，述大恚曰：“我竟为
金才所卖，死且不忘。”乃遣武贲郎裴仁基告浑反。述
入狱中，召出敏妻宇文氏，口自传授，令写表封云上
密持入奏之曰：“已得金才反状。”帝于是诛浑敏等宗
族三十二人，自馀无少长皆徙岭外